Mirari Azkune Kaltzakorta

Mirari Azkune Kaltzakorta (Etxebarria, Bizkaia, 1989ko otsailaren 22a) trikitilaria, kantaria eta musika irakaslea da. 

 Bizitza 
Etxebarriko Maguregi baserriko alaba, ume-umetatik izan du lotura musikarekin: soinu txikia jotzen hasi eta ordutik ia ez dio utzi. Lehen eskolak herrian jaso ostean, unibertsitate garaiak Leioan eman zituen: "Telekomunikazioak eta informatika sistemak" izeneko goi-mailako zikloa burutu zuen aurrena eta haren ondoren etorri zen "Ikus-entzunezko komunikazioa" ikastearena. Bizkaia Irratian egin zuen praktikaldia eta gerora Arrate Irratian lan egin zuen denboraldi batez. 

 Erromeriak 
Kantuaren zaletasunak txapelketa ugaritan parte hartzera eraman du, zenbait sari irabaziz. Gerora, Aire-aire erromeria laukotearen kide izan zen bi urtez. Plaza mordoa egin zituzten, Bizkaia aldean gehienak. Denetan urrunekoa Berastegin egin zuteneko erromeria du akorduan, bere esanetan “lekuteko aman etxí”. 

Aipatu izan duenez, lan ikaragarria eskatzen du erromeria talde baterako prestatzea: ordu mordoa sartu behar, hiru ordutako emanaldian erakutsiz aurretik egindako lan guztia. Berrogei kantuko errepertorioa osatuta, motibo pertsonal desberdinak tarteko, Aire-aire taldeari akabera eman beharretan topatu ziren kideak. Gustura askoan jarraituko zukeen Mirarik, baina posible izan ez eta bere bizitzako esperientziarik onena bezala gogoratzen du.

 Trikitilari 
Ume-umetan hasi zen soinu txikia jotzen eta plaza askotan aritu izan da harrezkero. Bai trikiti-txapelketetan, bai kantuan, hainbat sari irabazitakoa da.

Urte askoan Zaloa Zenarruzabeitia herrikideak lagundu izan dio panderoarekin, elkarrekin parte hartuz bai kantu txapelketetan, bai trikiti txapelketetan. Hark etena egin zuenetik, beste pandero-jotzaile batzuk izan zituen etxebarritarrak lagun: Miren Urkiola, Aitziber Otegi, Aintzane Agirrebeña... bikotean zein laukotean ere igotakoa da oholtzara.

Ogibide du musika eta trikitixa eta pandero irakasle legez aritzen da Ondarroako musika eskolan, Ispasterren eta Durangon; hemengo Alde Zaharreko bazterrak sarri girotu ditu ikasleekin eta kideekin kalejiran irtenda. 

2014an Ahotsak-ek Gazte gara gazte egitasmorako elkarrizketatu zuten, bere musika jardueraz eta rally zaletasunaz luze hitz eginez bertan.

Aintzane Agirrebeña pandero-jotzailea ere sarritan izan du lagun trikiti txapelketetan, jaialdietan… eta horietara eramaten zituzten doinuak eta letrak ez galtzeko, Geuretik diskoa plazaratu zuten. Bertan trikiti doinu tradizionalez gain euren emanaldietan abestu eta jo izan dituzten kantak biltzen dituzte, rantxerak tarteko.  Lan honen aurretikoa da bi musikariek elkarlanean 2016an argira emandako Bidea hauspotzen diskoa, hamahiru kantaz osatutakoa, gehienen musika eta hitzak bikoteak sorturikoak direnak.

 Diskografia 

 2016an, Bidea hauspotzen diskoa kaleratu zuen Aintzane Agirrebeña pandero-jotzailearekin batera
 2024an, Geuretik, Aintzane Agirrebeñarekin  elkarlanean prestatutako diskoa kaleratu zuen.* 2024an, Geuretik diskoak ikusi zuen argia Mirari Azkuerekin baterako elkarlanaren ondorio bezala<ref>

 Sariak 

 2017an Trikitilari Helduen Markina-Xemeingo I. Txapelketan, Aintzane Agirrebeñarekin bikotea osatuta bigarren geratu ziren

 Erreferentziak 

 Kanpo estekak 

 Mirari Azkune Kalzakorta YouTube
 Aintzane Agirrebeña eta Mirari Azkune trikitilariak "Geuretik" diskoaz Youtube

Kategoria:Etxebarritarrak
Kategoria:Trikitilariak
Kategoria:Emakume trikitilariak
Kategoria:Emakume irakasleak